Regionsudvalgets udtalelse om "Kommissionens meddelelse til Rådet og Europa-Parlamentet Handlingsplan for eLearning Overvejelser om fremtidens uddannelse"

(2002/C 19/09)

REGIONSUDVALGET har -

under henvisning til Kommissionens meddelelse til Rådet og Europa-Parlamentet om "Handlingsplan for eLearning: Overvejelser om fremtidens uddannelse" (KOM(2001) 172 endelig),

under henvisning til Kommissionens beslutning af 19. april 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. juni 2001 om at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til forslag til Regionsudvalgets udtalelse (CdR 212/2001 rev.), som blev vedtaget af Underudvalg 7 den 29. juni 2001 med Irma Peiponen som ordfører -

på den 40. plenarforsamling den 19.-20. september 2001, mødet den 19. september, enstemmigt vedtaget følgende udtalelse.

Regionsudvalgets synspunkter og henstillinger

1. Regionsudvalget bifalder Kommissionens eLearning-initiativ og betragter dets mål som ambitiøse. Der er behov for en stor indsats og motivation, så Europa kan indtage en vidensmæssig førerposition, når det gælder udvikling af menneskelige ressourcer. Regionsudvalget anser det således for vigtigt, at man styrker konkurrenceevnen inden for alle aktivitetsområder, der fremmer eEurope-handlingsplanen. Centrale arbejdsredskaber er eLearning og livslang uddannelse. Medlemsstaternes stærke sider bør fremhæves i gennemførelsen af handlingsplanen for eLearning, så man sikrer Europas konkurrenceevne, f.eks. inden for udviklingen af de digitale teknologier. Handlingsplanen gør det muligt at udnytte EU's forskellige programmer og støttemidler og derigennem opnå synergi. Regionsudvalget understreger, at den åbne koordinationsmetode, som Det Europæiske Råd har anerkendt, ikke har medført en ændring af EF-traktatens artikel 149 og 150, hvorfor EU's kompetence på uddannelsesområdet ikke er blevet udvidet.

2. Regionsudvalget prioriterer eLearning højt. Regionsudvalget finder det vigtigt, at de lokale og regionale myndigheder inddrages i udviklingen og tilpasningen af den åbne koordinationsmetode, så der kan tages hensyn til deres erfaringer og de metoder, der er blevet anvendt til at evaluere deres tjenester. Regionsudvalget ser med tilfredshed på, at den ekspertise, man sidder inde med som repræsentant for de lokale og regionale myndigheder, anvendes på EU-niveau i forbindelse med udviklingen og tilpasningen af den åbne koordinationsmetode. Det er på denne måde, man opbygger partnerskaber, hvilket er nødvendigt for at opnå gode resultater.

3. Hvad angår gennemførelsen af handlingsplanen for eLearning i medlemsstaterne bør man under hensyntagen til subsidiaritetsprincippet og kompetenceområder søge at opbygge et partnerskab med de lokale og regionale myndigheder.

4. I mange medlemsstater har de lokale og regionale myndigheder vidtgående beføjelser på uddannelsesområdet, herunder for eksempel:

- Levering af multimedietjenester til undervisningsformål, infrastruktur og hardware.

- Oprettelse af net mellem skoler og udveksling af erfaringer, hvilket allerede sker i visse regioner.

- Tilskyndelse til innovative undervisningsmetoder. Som vigtige arbejdsgivere og leverandører af tjenesteydelser har de lokale og regionale myndigheder erfaring med indarbejdelse af den nye teknologi i uddannelsesprogrammerne og kan danne forbillede for andre.

- Fremme af offentlige og private partnerskaber på lokalt plan, som er af afgørende betydning for finansieringen af de nødvendige infrastrukturer og tjenester, idet de kan tilskynde til udformning af finansieringsinstrumenter for virksomhedsetablering.

- Imødekommelse af producenternes og brugernes behov - uden at det går ud over undervisningsmaterialets indhold eller den kulturelle og sproglige mangfoldighed - med effektiv inddragelse af alle berørte parter, såsom forældre, elever, arbejdsmarkedets parter, marginale befolkningsgrupper og erhvervslivet.

- Fremme af lige adgang til de nye teknologier, ikke mindst for skoler i afsidesliggende egne og områder med sociale problemer, så de kan nyde godt af de nye teknologier og får de fornødne midler stillet til rådighed.

- Forbedret adgang til de nye teknologier for børn, der er hospitalsindlagte eller holdes hjemme på grund af sygdom, elever, der modtager specialundervisning, samt voksne, der har brug for grunduddannelse eller genopfriskning af skolekundskaberne for at understøtte deres sociale integration.

5. En infrastruktur af høj kvalitet er meget ressourcekrævende. Det er positivt med en begrænset tidsplan, men hvis målene skal være realistiske, er der brug for andet end strukturfondsfinansiering, hvilket ikke blot kan være de regionale og lokale myndigheders ansvar. Regionsudvalget forventer, at Kommissionen kommer med forslag til, hvordan finansieringen kan foregå. En omfordeling af ressourcer må ikke resultere i færre ressourcer til egentlig undervisning.

6. Det bør kræves af udviklere og producenter, at de leverer mere brugervenligt udstyr. Dette er især vigtigt for grupper, der er truet af udstødelse. Der bør heller ikke være noget til hinder for, at handicappede kan få adgang til eLearning.

7. Ud over ny teknologi bør man også se på, hvordan de forskellige fordelingskanaler kan udnyttes til at opnå et bedre serviceniveau. Brug af digitale teknologier til tv-transmission kan f.eks. give nye løsningsmodeller til afsidesliggende og tyndt befolkede områder. Regionsudvalget anser det for vigtigt, at man under gennemførelsen af handlingsplanen for eLearning fremmer regional lighed.

8. Regionsudvalget ser positivt på Kommissionens beslutning om at udvikle eLearning-indikatorer og rapportere om både kvantitative og kvalitative fremskridt. Indikatorerne bør afspejle det forhold, at der stilles forskellige krav til graden af IT-færdigheder. Regionsudvalget ønsker som påpeget i tidligere udtalelser at deltage i udviklingen af uddannelsesindikatorer og minder om behovet for at inddrage de lokale og regionale myndigheder i arbejdet med at udvikle indikatorerne.

9. Hvis handlingsplanen for eLearning skal være en succes, er det vigtigt at sikre uafhængig viden og uafhængige informationskanaler. Studerende, informationssøgende og undervisere bør have adgang til omfattende lagre af viden. Der bør derfor skabes spredte netværk for viden på forskellige områder. Disse videnslagre af høj kvalitet bør være tilgængelige ad forskellige kanaler. Regionsudvalget bifalder Kommissionens forslag om at forbinde skolerne med forskningsnettet.

10. I skolerne vil eLearning skabe en helt ny form for undervisningsmiljø. Lærerens og skolens rolle vil ændre sig betragteligt, hvilket kulturelt set kan volde problemer. Der er gode erfaringer med differentiering af undervisning i de virtuelle skoler og universiteter. Netværksundervisning og virtuel bevægelighed kan stimuleres ved hjælp af nye netværk og nye udviklingstiltag (bl.a. European Schoolnet og Netd@ys).

11. Med henblik på udveksling af gode erfaringer bør Kommissionen opbygge en portal, der er åben for alle.

12. eLearning er imidlertid blot et redskab til at forbedre undervisningen på videreuddannelsesområdet, i arbejdslivet og for borgerne i samfundet. EU's prioriterede mål (fremmedsprog, naturvidenskab, teknologi og samfund samt kultur og nationalitet) er med til at sikre opfyldelse af de fælles mål for uddannelse og passer ind i handlingsplanen for eLearning.

13. Det nye undervisningsmiljø må have et realistisk grundlag. Man må også i den digitale tidsalder tage et ansvar for den sociale, individuelle og etiske undervisning af børn og unge. Det er vigtigt at forholde sig lige så kritisk til den information, man får via Internet og andre multimedier, som til den information, man får ad traditionelle kanaler.

14. Skoler og studerende må opmuntres til at deltage i de nye undervisningsmiljøer, for uddannelse er altid en social proces. Fjernstuderende bør også have mulighed for at mødes. Især mangesprogede eLearning-samfund bidrager til at styrke den indbyrdes forståelse i Europa.

15. At ændre traditionelle undervisningsmetoder for at udnytte de nye teknologier optimalt er en stor udfordring, som kræver, at man prioriterer uddannelse af lærere, vejledere og undervisere samt samspillet mellem lærere og elever. Der bør lægges tilstrækkelig vægt på sådanne synspunkter ved gennemførelsen af handlingsplanen.

16. eLearning er et led i en livslang uddannelse. Ngo'er, fagorganisationer og forskellige uddannelsesinstitutioner, der har specialiseret sig i voksenuddannelser, kan tilbyde alle studerende kvantitativt og kvalitativt passende undervisning. Borgerne har forskellige behov. For dem, der er i fare for udstødelse, er IT-kultur et middel til at forbedre erhvervskvalifikationer og borgernes deltagelse i samfundet.

17. Hvis det skal lykkes at skabe et eLearning-miljø, bør der lægges særlig vægt på indholdsproduktion og undervisningens kvalitet, men man må ikke overse uddannelsens humane hovedmål og den indbyrdes omgang mellem mennesker. Regionsudvalget mener, at man bør indlede en bred diskussion om henholdsvis industrielle og ophavsmæssige rettigheder samt om vilkårene for betaling af dem, der udarbejder materiale.

18. Undervisningsmateriale er kulturbundet. For at sikre den kulturelle mangfoldighed må Kommissionen støtte indholdsproduktion i små sprogområder, eftersom det ikke er økonomisk bæredygtigt at producere alsidigt digitalt materiale til et lille antal brugere. Kulturel og sproglig mangfoldighed bør være en af indikatorerne.

19. Indholdsproduktion bør finansieres ved hjælp af strukturfondene og uddannelses- og kulturprogrammer, og en forudsætning for dette er, at man gennemfører princippet om åben kode ("Open Source"). En ambitiøs tidsplan kræver imidlertid også en ekstraindsats fra EU's side. Regionsudvalget forventer et initiativ fra Kommissionen om yderligere finansiering.

20. Opnåelse af erhvervskvalifikationer er et af de vigtigste mål med uddannelse. For at opnå dette kræves der et partnerskab mellem uddannelsesinstitutionerne og erhvervslivet, for kravene til kvalifikationer ændrer sig hurtigt i den nye videnbaserede økonomi. Regionsudvalget har mange gange understreget betydningen af uddannelse i et iværksættersamfund. De lokale og regionale myndigheder er et led i dette partnerskab. Samarbejdet gavner begge parter: Regionen oplever fremgang, når dens borgere integreres i arbejdslivet takket være en uddannelse af høj kvalitet. Arbejdstagere med de rigtige kvalifikationer kommer virksomhederne til gode. Partnerskab må ikke indebære en kommercialisering af uddannelserne. Partnerskab er også effektivt i forbindelse med livslang uddannelse. De regionale og lokale myndigheder kan opmuntre små virksomheder til at bidrage til at finde nye innovative muligheder.

21. Regionsudvalget understreger, at det også er vigtigt, at ngo'er og fagorganisationer deltager i dette partnerskab mellem den private og offentlige sektor. I mange medlemsstater har aktørerne på det lokale niveau således hovedrollen i forbindelse med gennemførelsen af de forskellige mål for eLearning. Man bør imidlertid samle de forskellige aktører med henblik på at diskutere målene og deres gennemførelse.

22. Regionsudvalget anser det for vigtigt, at eLearning-projektet ikke begrænses til uddannelsesinstitutioner, men også omfatter f.eks. biblioteker, museer og sports- og fritidscentre. Det er vigtigt, at aktiviteterne foregår dér, hvor borgerne er. De lokale og regionale myndigheder spiller i den sammenhæng en vigtig rolle.

23. Regionsudvalget lægger stor vægt på, at handlingsplanen for eLearning kan gennemføres i ansøgerlandene. Man må sørge for, at infrastrukturen i disse lande er tilstrækkelig, og at IT-kulturen er inden for alles rækkevidde.

Bruxelles, den 19. september 2001.

Jos Chabert

Formand for

Regionsudvalget